Þingræður haldnar á Alþingi Íslendinga

Frsm,. (Guðmundur I. Guðmundsson) : Herra forseti. Hæstv. samgmrh. hefur sent sjútvn. frv. þetta, og er n. sammála um grundvallarsjónarmið frv., en tími hefur ekki unnizt til þess að athuga frv. eins vel og æskilegt hefði verið, sérstaklega 2. gr. þess. Þess vegna hafa sumir nm. áskilið sér rétt til að flytja brtt. og fylgja brtt., sem fram kunna að koma. Eins og sjá má í grg., miðar frv. að því að setja sams konar löggjöf um hafnargerðir og lendingarbætur og um vega-, brúa- og vitagerðir. Upp eru tekin í frv. öll ákvæði, sem varða slík mannvirki, að undanskildum landshöfnum, og öll almenn ákvæði, sem verið hafa í gildi um hafnir og lendingarbætur. Það þarf ekki að fjölyrða um brýna nauðsyn l. sem þessara. Oft hefur það verið rætt hér á hæstv. Alþ., hve óheppilegt væri að setja sérstök l. fyrir hvert einstakt hafnarmannvirki, en þetta frv. felur í sér heildarlöggjöf. Það er ástæða til þess að fagna því, að samgmrh. skuli hafa lagt frv. fram, og væri æskilegt, að samþ. það á þessu Alþ., og vænti ég, að frv. verði sent til sjútvn. Ég geri ráð fyrir, að fram komi brtt. og þá sérstaklega við 2. gr., því að þar vantar ýmsar hafnir og lendingarbætur, sem einstakir þm. kunna að hafa áhuga á. Útbýtt hefur nú verið í d. sérstöku frv. til hafnarl. fyrir Seyðisfjarðarkaupstað, og teldi ég bezt að fella téð frv. inn í l., og mundi það að sjálfsögðu falla inn í þennan heildarramma. Ég hef borið fram brtt. um, að Sandgerði verði tekið upp í frv. Sandgerði er ein helzta verstöð landsins, en hafnarskilyrði eru þar ekki svo góð sem skyldi. Mér er kunnugt um, að vitamálastjórnin hefur látið gera þar mælingar. Ég hef því borið fram brtt. um, að Sandgerði verði sett inn á c-lið, en þó kæmi til athugunar, hvort það ætti heldur að heyra undir b- eða c-lið, en ég legg til, að þar verði byggð höfn. - Sé ég svo ekki ástæðu til þess að ræða fleira um frv. að sinni, en legg til, að því verði vísað til sjútvn. og 2. umr.



Herra forseti. Ég þakka sjútvn. fyrir að hafa lagt frv. þetta fram hér. Frsm. hefur hér á undan lýst frv., og hef ég litlu þar við að bæta. Megintilgangur frv. er að safna saman í eina heild öllum l. þetta varðandi, svo að þau verði aðgengilegri. En í þess stað hefur áður þurft að fá í hvert sinn sérstaka fjárveitingu samþ. til þess að hægt væri að hefja framkvæmdir, og hefur það haft í för með sér fjölda slíkra l. vegna óstöðugs verðlags, þar eð engar áætlanir hafa staðizt nema 1 ár í senn. Sama máli gegnir, ef mannvirkin eru aukin frá því, sem áætlað var í upphafi, og þarf þá ný lagafyrirmæli, en úr þessu á frv. að bæta, og þarf því ekki lagabreyt. til þess að fá styrki eða ábyrgð fyrir mannvirki, sem á annað borð eru komin inn í lögin. Það er nýmæli, en stendur til bóta, að taka upp styrkhæf mannvirki. En vera má, að einhverju þyrfti við að bæta, og væri ég fús til þess að ræða um það við n., ef hún óskaði. Í frv. segir, að ríkisstj. sé heimilt að ábyrgjast lán til hafnargerða og lendingarbóta í þeim hlutföllum, sem l. gera ráð fyrir, en ekki frekar en veitt er til þeirra í fjárl. Oft er unnið meira en veitt er til í fjárl., og leggur þá staðurinn oft fram fé til bráðabirgða, og væri því ástæða til þess að athuga, hvort ekki væri hægt að veita þessa heimild rýmri. Upptalningin í 2. gr. er ekki tæmandi, og fleiri staðir gætu komið til greina, en flestir þeir staðir, sem nú eru í hafnarl., eru þó teknir upp í frv. Ég hef orðið þess var, að á þessu Alþ. hafa verið flutt 2 eða 3 frv. um hafnargerðir. Fjöldi slíkra frv. mundi því verða mikill. Hins vegar er hægt að fella þessi frv., sem þegar eru fram komin, inn í ramma frv. - Ég ætla svo ekki að ræða þetta frekar, en vildi með örfáum orðum skýra, hvernig málið lítur út frá mínu sjónarmiði, og væri ég fús til að ræða við n., ef hún vildi breyta einhverju varðandi þetta.